
DIRECCIÓN XERAL XUSTIZA 
Rúa Madrid, 2-4 2º piso – Fontiñas
 15781 Santiago de Compostela


Asunto: Denuncia e solicitude de información relativa ás medicións de gas radón nos edificios xudiciais de Galicia
Dª  Josefa Iglesias de la Campa,  na miña condición de delegada de prevención de riscos laborais da Confederación Intersindical Galega (CIG), mediante o presente escrito,

EXPOÑO:
Que no mes de setembro de 2024 foi trasladada ás organizacións sindicais e ás persoas representantes dos traballadores e traballadoras a información relativa aos edificios xudiciais de Galicia nos que estaba previsto iniciar a realización de medicións para determinar os niveis de gas radón, no marco das obrigas existentes en materia de prevención de riscos laborais e protección da saúde das persoas traballadoras.
A partir dese momento, comezáronse a instalar os correspondentes dispositivos de medición en diferentes edificios xudiciais de Galicia, procedéndose posteriormente á súa retirada unha vez rematados os períodos de medición.
Porén, desde esta representación sindical temos constatado que, en numerosos casos, non se nos está dando traslado da información relativa ás datas concretas de colocación e retirada dos dispositivos de medición, nin se está facilitando de maneira sistemática a información correspondente aos diferentes edificios xudiciais nos que se están realizando ou se realizaron estas medicións.
Esta situación estase producindo, entre outros, nos antigos Xulgados da Parda, en Pontevedra, nos Xulgados da Estrada, nos Xulgados de Cambados, así como noutros edificios xudiciais de Galicia nos que se están levando a cabo ou se levaron a cabo medicións de gas radón.
Cómpre lembrar que a información relativa aos riscos existentes nos centros de traballo, ás medidas de prevención e ás actuacións destinadas a avaliar e controlar a exposición a axentes potencialmente perigosos forma parte da información que debe ser facilitada á representación das persoas traballadoras e, en particular, ás delegadas e delegados de prevención, no exercicio das súas funcións legalmente establecidas.
A representación das persoas traballadoras debe poder coñecer e facer o seguimento das actuacións preventivas que se realizan nos centros de traballo, especialmente cando estas están directamente relacionadas coa avaliación de posibles riscos para a saúde do persoal.
Por todo o anterior,
SOLICITO:
1. Que se dea traslado á representación sindical e, en particular, ás delegadas e delegados de prevención da CIG, da relación completa de todos os edificios xudiciais de Galicia nos que se instalaron ou se están instalando dispositivos para a medición de gas radón.
2. Que para cada un dos edificios se facilite a seguinte información:
· Data de colocación dos dispositivos de medición.
· Data de retirada dos dispositivos.
· Resultado das medicións realizadas, unha vez dispoñibles.
3. Que, no sucesivo, se dea traslado previo e suficiente ás delegadas e delegados de prevención das organizacións sindicais da planificación das medicións de gas radón que se vaian realizar nos edificios xudiciais de Galicia, así como das datas previstas para a instalación e retirada dos dispositivos.
4. Que se garanta o cumprimento das obrigas de información e consulta á representación das persoas traballadoras en materia de prevención de riscos laborais, permitindo o adecuado exercicio das funcións que corresponden ás delegadas e delegados de prevención.
Entendemos que a información solicitada é imprescindible para que esta representación poida exercer correctamente as súas funcións en materia de prevención de riscos laborais e para poder realizar o seguimento das actuacións que a Administración está levando a cabo para avaliar e, no seu caso, controlar a exposición do persoal ao gas radón.
[bookmark: _GoBack]Por todo o exposto, solicítase que se dea resposta por escrito ao presente escrito o máis axiña posible,  e se facilite a documentación e información solicitada na súa integridade.

